Covid-19 belemmer Akademia nie - Solidariteit WêreldSolidariteit Wêreld
Tuis › Nuuskantoor › Covid-19 belemmer Akademia nie
Ten spyte van die ontwrigtende tyd waarin die wêreld tans verkeer is Akademia reeds goed op dreef om hierdie akademiese jaar op 'n hoë noot af te skop. Terwyl daar wêreldwyd onsekerheid by talle studente heers oor wanneer hulle akademiese jaar afskop, sal Akademia-studente ongesteurd gehalte onderrig en opvoeding in hulle moedertaal kan ontvang.
"In 2020 kon 1 283 Akademia-studente oor nege programme steeds voortgaan met studies om vir hulle 'n blink toekoms te skep", vertel Marthinus Visser, besturende direkteur van die instelling. Akademia se gevorderde tegnologie, wat deel vorm van haar nauurse onderrigleermodel, is van so aard dat die aanpassing na klasbywoning tuis redelik soomloos kon gebeur. "Hierdie model is goed geposisioneer en het sigself verlede jaar tydens die pandemie reeds oor en oor bewys," meen Visser. Akademia bou vanjaar voort op suksesse en lesse geleer in 2020 om die nuwe akademiese jaar selfs beter in te rig.
Akademici se voorbereiding en beplanning vir kontaksessies is in kanne en kruike, met seniors wat op 25 Januarie vir oriëntering verwelkom word. Akademia se dosentekorps vergroot ook vanjaar met 21 deeltydse dosente, 9 voltydse dosente en 'n departementshoof vir professionele studies. Dr. Rachel Maritz, voorheen verbonde aan die Universiteit van Pretoria, sluit ook as dekaan van die Fakulteit Ekonomiese en Bestuurswetenskappe by Akademia aan.
'n Verdere eerste is die voltydse kampus wat onlangs ingerig is om vanjaar voltydse studies by die Centurion-kampus aan te bied. Visser noem dat die instelling gerat is om voort te gaan, ongeag die twee scenario's wat vanjaar kan uitspeel. "Indien daar inperkingsmaatreëls in plek is, sal voltydse studente vir solank dit nodig is aanlyn kan voortgaan weens die gevorderde tegnologie en onderrigmodel wat reeds in plek is. Sou die inperkingsmaatreëls opgehef word, sal studente op ons nuut-ingerigte kampus kan klasdraf en word maatreëls in plek gestel sodat studente in 'n veilige en gesonde omgewing hulle studies kan voortsit."
Om eerstejaars te akkommodeer wat later met die akademiese jaar begin, bied Akademia reeds vanaf Februarie waardetoevoegende ondersteuning aan studente. Studente kan in die gerief en gemak van hulle eie huis 'n gratis kursus bywoon om die kuns van studentwees baas te raak – selfs nog voordat hulle akademiese reis by Akademia begin. Hier word nuttige temas soos basiese rekenaarvaardighede, hoe om vir die akademiese jaar voor te berei, akademiese taal- en skryfvaardighede, basiese akademiese navorsing en wenke vir die aflê van assesserings hanteer.
Hou hierdie spasie dop, want daar is nog groot dinge op pad. Vir meer inligting oor Akademia, besoek www.akademia.ac.za, of stuur 'n WhatsApp aan 0861 222 888. Akademia, jou Afrikaanse studietuiste!